
A kecskeméti Mercedes-Benz gyár működésének regionális társadalmi-jóléti hatása

A vidéki területre telepített autógyár egy sor olyan folyamatot, jelenséget generált, amely hazánkban a Dunától keletre korábban elképzelhetetlen lett volna. Ez köszönhető több tényezőnek is, amiknek felsorolása a dolgozatban kapott helyet. A gyártelepítéssel gerjesztett folyamatok, jelenségek számba vétele, elemzése a dolgozat fő célkitűzése, az egyetemen már tanult módszerek segítségével. Gazdasági, természeti, és főleg társadalmi, azon belül is regionális társadalom-jóléti összetevők szerint.
Dolgozatomban két hipotézist állapítottam meg, melyek az alábbiak:
1. A gyár megjelenése miatt a társadalmi jólét a térségben növekszik.
2. Nem csak a gyár dolgozói, hanem közvetetten a térségben más polgároknál is nő a jólét szintje.
Ezek azok a feltevések, melyek a fundamentumát képezik a dolgozatomnak. Nem csak a gyári munkások jólétének, életminőségének esetleges változásaira világítottam rá, hanem azoknak a térségben lakókéra is, akik nem a Mercedesnél, illetve egyik beszállítójánál dolgoznak.
Munkám során primer, továbbá szekunder kutatást folytattam. Az alkalmazott módszert úgy választottam meg, hogy az a legalaposabb, legbiztosabb eredményeket generálja. Primer kutatásaim során egy strukturált interjú elkészítése történt meg az általam meghatározott települések polgármestereivel. Emellett elkészült két kérdőív is, amelyek közül egyik a Mercedes-gyár dolgozóinak körében került kitöltésre. Elkészítése nem csak a távolság, hanem az autógyárnál tapasztalt akadályok miatt volt nagy feladat. A másik kérdőíves kutatásom azon kecskeméti középiskolások körében készült el, akik a megfelelő végzettség birtokában esetleg az autógyárnál helyezkednek el.
Munkám során megállapított legfontosabb megállapításokról elmondhatom, hogy a német vállalat a vizsgált gazdasági és társadalmi téren igen jelentős, a fejlődésre kitűnő alkalmat adó folyamatokat indított el. Igyekezett az általa gerjesztett hatalmas mértékű munkaerőelszívó-hatást minimalizálni, aminek sikere tagadhatatlan. A vizsgált térség társadalmának jólétére számottevően pozitívan hatott, annak ellenére is, hogy a gyártó soron dolgozók magasabb bérekre, juttatásokra számítottak.



